Шхыныгъуэхэр
ТебэкIэ гъэжьа бжэныл гъэгъупцIа
Бжэныл гъэгъупцIар г 40-50 хъу Iыхьэурэ зэпауд, псы хуабэпцIкIэ ятхьэщI, шыуаным иралъхьэ, псы щIыIэ щIакIэ, шыуаныщхьэр трапIэжри, мафIэ щабэм тету зэIащIэурэ псыр щIэвэщIэху ягъавэ. МафIэр ин ящIри, зэIащIэурэ Iыхьэхэр тхъуэплъ дахэ хъуху ягъажьэ псыр щIэвэщIа иужь лым къыщIидза дагъэмкIэ. МафIэр цIыкIу ящI, абы халъхьэ тыкъырышхуэурэ упщIэта бжьыныщхьэ, зэIащIэурэ дакъикъи 4-5 хуэдизкIэ ягъажьэ. Шыбжий сыр хаудэри, хьэзыр хъуху зэIащIэурэ ягъажьэ. Iэнэм тепщэчкIэ пщтыру трагъэувэ. Дашх пIастэ, мырамысэ хуабэ, шэ хуабэ трафыхьыж.
Халъхьэхэр (цIыхуиплI Iыхьэ):
бжэныл гъэгъупцIауэ — г 800,
псыуэ — г 150-рэ,
бжьыныщхьэ укъэбзауэ — г 200,
шыбжий сыр ущэбауэ — узыхуейм хуэдиз.
Джэдыл гъэва, прунж гъэлыгъуа хэлъу
Мыр щапщэфIкIэ нэхъ къащтэр джэдыжьщ. Джэд гъэкъэбзар г 30-40 хъу тыкъыр цIыкIуурэ зэпаупщI е зэпауд, ятхьэщI, псы щIыIэм халъхьэри, зэ къытрагъэкъуалъэ. Тхъурымбэр трах, шыгъу хадзэ, мафIэр цIыкIу ящI, шыуаныщхьэр трапIэжри, ныкъуэвэфI хъуху трагъэт, тхъурымбэр къытрахыурэ. АдэкIэ прунжыр зэхащыпыкI, ялъэс, кхъузанэм иракIутэри ягъэгъущ, тхъу зыщыхуа тебэм мыIув Iейуэ иракIутэ, чымчыркIэ зэIащIэурэ тхъуэплъ хъуху ягъэлыгъуэ. ИтIанэ ягъэупщIыIури щIагъэпщыж. Ар джэдыл вэм хакIутэ, зэIащIэ, шыуаныщхьэр трапIэжри, мафIэ цIыкIум тету хьэзыр хъуху ягъэбэкхъ. И къытехыжыгъуэм деж лэпсри щIэвэщIауэ, прунжри вауэ, зэкIэрыщэщу щытын хуейщ. Хьэзыр хъуа ерыскъым шыбжий сыр зыхэлъ бжьын гъэлыбжьа хадзэри шыуаныщхьэр тепIауэ дакъикъэ зыщыплIкIэ пэшхьэкубгъум трагъэт. Пщтыру яшх. ЩIакхъуэ дашх хабзэщ.
Халъхьэхэр (цIыхуищ Iыхьэ):
джэдылу — г 600,
прунжу — г 300,
тебэщыхуэ тхъууэ — г 30,
псыуэ — г 1200-рэ,
бжьыныщхьэу — г 50,
бжьыныр зэрагъэлыбжьэн тхъууэ — г 60,
шыгъуу, шыбжийуэ — узыхуейм хуэдиз.
Къубатий Борис.
